Леда Милева
С другарчета добри

chitanka.info

С дебел кожух полята са покрити.

Снежецът бял искрѝ.

По склона леко плъзгат се шейните

с другарчета добри.

Шуми потокът, птиче чурулика,

разлистват се гори.

Как весело е да береш иглика

с другарчета добри!

Полюшва се узрялата пшеница

и жътвата спори.

Приятно е да тичаш за водица

с другарчета добри.

Брезичката на двора сипе злато.

След летните игри

събираме се в клас — задружно ято,

другарчета добри.

И хубава е всяка нова песен,

най-простата дори.

Най-трудният урок изглежда лесен

с другарчета добри.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.